[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 29.11.2006

COM(2006) 725 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ και το ευρωπαΪκο κοινοβουλιο

σχετικά με την αξιολόγηση των εθνικών σχεδίων κατανομής δικαιωμάτων εκπομπής αερίων θερμοκηπίου κατά τη δεύτερη περίοδο του συστήματος εμπορίας εκπομπών της Ευρωπαϊκής Ένωσης η οποία συνοδεύει την απόφαση που έλαβε η Επιτροπή στις 29 Νοεμβρίου 2006 για τα εθνικά σχέδια κατανομής της Γερμανίας, της Ελλάδας, της Ιρλανδίας, της Λετονίας, της Λιθουανίας, του Λουξεμβούργου, της Μάλτας, της Σλοβακίας, της Σουηδίας και του Ηνωμένου Βασιλείου σύμφωνα με την οδηγία 2003/87/ΕΚ

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ και το ευρωπαΪκο κοινοβουλιο

σχετικά με την αξιολόγηση των εθνικών σχεδίων κατανομής δικαιωμάτων εκπομπής αερίων θερμοκηπίου κατά τη δεύτερη περίοδο του συστήματος εμπορίας εκπομπών της Ευρωπαϊκής Ένωσης η οποία συνοδεύει την απόφαση που έλαβε η Επιτροπή στις 29 Νοεμβρίου 2006 για τα εθνικά σχέδια κατανομής της Γερμανίας, της Ελλάδας, της Ιρλανδίας, της Λετονίας, της Λιθουανίας, του Λουξεμβούργου, της Μάλτας, της Σλοβακίας, της Σουηδίας και του Ηνωμένου Βασιλείου σύμφωνα με την οδηγία 2003/87/ΕΚ

1. Εισαγωγή

Η καταπολέμηση της αλλαγής του κλίματος αποτελεί καθοριστικής σημασίας στόχο της Ευρωπαϊκής Ένωσης. Το σύστημα εμπορίας εκπομπών της ΕΕ (εφεξής EU ETS), καθιερώθηκε με την οδηγία 2003/87/ΕΚ και αποτελεί το κύριο μέσο της ΕΕ για την επίτευξη των στόχων του Πρωτοκόλλου του Κυότο κατά την περίοδο 2008-2012 με οικονομικό τρόπο. Το EU ETS θα εξακολουθήσει να είναι ζωτικής σημασίας για τις προσπάθειες της ΕΕ όσον αφορά την επίτευξη μεγαλύτερων μειώσεων στον τομέα των εκπομπών αερίου του θερμοκηπίου μεσο- και μακροπρόθεσμα.

Μέχρι σήμερα, το πρώτο στάδιο του EU ETS κάλυψε την περίοδο 2005 έως 2007 και χάρη σε αυτό αποκομίστηκαν πολύτιμα συμπεράσματα. Βάσει των εν λόγω συμπερασμάτων ενημερώνεται η αντίστοιχη διαδικασία επανεξέτασης[1], η οποία αποσκοπεί στην ενίσχυση του συστήματος εξετάζοντας τον τρόπο λειτουργίας καθώς και το πεδίο εφαρμογής του, την πιθανή επέκταση του και σε άλλους τομείς και αέρια, πέραν της δεύτερης περιόδου εμπορίας (2008-2012). Ωστόσο, η πρώτη σειρά ανεξάρτητα επαληθευμένων εκθέσεων εκπομπής για το έτος 2005 ήταν ιδιαίτερης σημασίας. Στις εκθέσεις αυτές αναφέρθηκαν σημαντικές εκπομπές για το 2005 οι οποίες υπερέβησαν κατά τι τα 2 δισεκατομμύρια τόνους και ήταν κατά πολύ χαμηλότερες της μέσης ετήσιας κατανομής για την πρώτη περίοδο που ανήλθε σε 2,2 δισεκατομμύρια τόνους[2].

Εξαρχής θεωρήθηκε ότι η πρώτη περίοδος θα ήταν μια περίοδος εκμάθησης. Παράλληλα η πλέον πρόσφατη έκθεση[3] του Ευρωπαϊκού Οργανισμού Περιβάλλοντος υπογραμμίζει ότι είναι άμεση ανάγκη να καταβληθούν περισσότερες προσπάθειες σε ορισμένα κράτη μέλη για να τηρηθούν οι δεσμεύσεις που έχει αναλάβει η Ευρώπη βάσει του Πρωτοκόλλου του Κυότο. Ως εκ τούτου εάν τα κράτη μέλη εκχωρούσαν στις καλυπτόμενες εγκαταστάσεις περισσότερα δικαιώματα εκπομπής από τις αναμενόμενες πραγματικές εκπομπές την περίοδο 2008-2012, θα υπήρχε σοβαρό πρόβλημα τήρησης των δεσμεύσεων που έχουν αναληφθεί βάσει του πρωτοκόλλου του Κυότο και το EU ETS θα είχε ελάχιστες ή μηδενικές θετικές επιπτώσεις στο περιβάλλον. Η ανάπτυξη και η διάδοση των ήδη υφιστάμενων και νέων καθαρών τεχνολογιών δεν θα προχωρούσε ενώ παράλληλα θα υπονομευόταν σοβαρά η εξέλιξη της δυναμικότητας και της ρευστότητας της παγκόσμιας αγοράς.

Ως εκ τούτου η Επιτροπή αξιολογεί τα σχέδια για τη δεύτερη περίοδο κατά τρόπο που να εξασφαλίζει την ορθή και συνετή εφαρμογή των κριτηρίων της οδηγίας ώστε τα δικαιώματα εκπομπής στο EU ETS να είναι αρκετά σπάνια για να εξασφαλιστεί η μείωση των εκπομπών στην πράξη και να ενισχυθεί η αναδυόμενη αγορά άνθρακα. Τοιουτοτρόπως αναμένεται να καταστεί δυνατή η πλήρης αξιοποίηση των περιβαλλοντικών και οικονομικών δυνατοτήτων του ETS σε ό,τι αφορά τα περιβαλλοντικά και οικονομικά οφέλη.

Η ανακοίνωση σκιαγραφεί την προσέγγιση της Επιτροπής σχετικά με την αξιολόγηση των σχεδίων της δεύτερης περιόδου και συνοδεύεται από μία πρώτη δέσμη αποφάσεων που απευθύνονται σε 10 κράτη μέλη.

2. Η αξιολόγηση των εθνικών σχεδίων κατανομής

Για κάθε περίοδο εμπορίας, έκαστο κράτος μέλος κοινοποιεί εθνικό σχέδιο κατανομής στην Επιτροπή. Η οδηγία καλεί την Επιτροπή να αξιολογεί κάθε σχέδιο σύμφωνα με τα κριτήρια τα οποία αναφέρονται στο παράρτημα ΙΙΙ[4] και στο άρθρο 10. Η Επιτροπή εκδίδει χωριστή απόφαση εντός τριών μηνών από την πλήρη κοινοποίηση εκάστου σχεδίου[5].

Μέχρι τις 29 Νοεμβρίου 2006, 19 κράτη μέλη κοινοποίησαν εθνικά σχέδια κατανομής στην Επιτροπή. Εξ αυτών 10 ήταν αρκετά ολοκληρωμένα με αποτέλεσμα η Επιτροπή να μπορέσει να λάβει απόφαση σχετικά με το κατά πόσο συνάδουν προς την οδηγία. Τα εν λόγω σχέδια αντιπροσωπεύουν περίπου το ήμισυ της συνολικής ποσότητας των εκχωρηθέντων δικαιωμάτων εκπομπής κατά την πρώτη περίοδο εμπορίας. Στις 12 Οκτωβρίου 2006, η Επιτροπή κίνησε διαδικασία παράβασης για όλα τα σχέδια που εξακολουθούσαν να εκκρεμούν. Προτίθεται μάλιστα να συνεχίσει να ασκεί πίεση με νομικά μέσα ώστε να εξασφαλιστεί το ταχύτερο δυνατόν η υποβολή των σχεδίων που δεν έχουν ακόμη καταρτιστεί.

Η Επιτροπή απέδωσε ιδιαίτερη σημασία στην αξιολόγηση των σχεδίων για τη δεύτερη περίοδο κατά τρόπο συνεπή, δίκαιο και διαφανή. Προς τούτο, η Επιτροπή επισήμανε σειρά θεμάτων τα οποία διερευνήθηκαν λεπτομερειακά για να εξακριβωθεί κατά πόσο είναι σύμφωνα προς τα κριτήρια του παραρτήματος ΙΙΙ. Πρόκειται κυρίως για τα εξής θέματα:

- καθορισμός ανώτατων ορίων που να συμφωνούν για έκαστο κράτος μέλος με τις δεσμεύεις που έχει αναλάβει βάσει του Πρωτοκόλλου του Κυότο, την εξέλιξη των εκπομπών και τις δυνατότητες της μείωσής τους,

- εκ των υστέρων προσαρμογές,

- συνέπεια προς τις υποχρεώσεις συμπληρωματικότητας (όρια για τα πιστωτικά μόρια που χορηγούνται σε έργα βάσει της κοινής εφαρμογής ή του μηχανισμού καθαρής ανάπτυξης,

- άλλα ζητήματα που προσιδιάζουν στα επιμέρους σχέδια με στόχο να αποφευχθούν οι περιττές στρεβλώσεις του ανταγωνισμού και της εσωτερικής αγοράς.

Έκαστο των ως άνω θεμάτων ερμηνεύεται λεπτομερέστερα στα επόμενα τμήματα. Τα εν λόγω τμήματα αντανακλούν τα κοινά στοιχεία της αξιολόγησης της Επιτροπής που έχουν ενσωματωθεί στις αποφάσεις και που αποτελούν περαιτέρω αιτιολόγηση τους.

Στον πίνακα συνοψίζεται η αξιολόγηση της Επιτροπής, αναφέροντας τα σημεία στα οποία δεν τηρήθηκαν τα κριτήρια.

2.1. Ανώτατα όρια σύμφωνα με τις δεσμεύσεις του Κυότο, την εξέλιξη των εκπομπών και τις δυνατότητες μείωσης

Οι συνολικές ποσότητες των δικαιωμάτων εκπομπής (ανώτατο όριο) πρέπει να αξιολογείται σύμφωνα με τα κριτήρια (1), (2) και (3) του παραρτήματος ΙΙΙ της οδηγίας 2003/87/ΕΚ, όσον αφορά αντιστοίχως την τήρηση των αντίστοιχων δεσμεύσεων του Κυότο, την εξέλιξη των εκπομπών και τις δυνατότητες μείωσης,. Παράλληλα πρέπει να αποφεύγονται οι περιττές στρεβλώσεις του ανταγωνισμού και της εσωτερικής αγοράς. Βάσει του παραρτήματος ΙΙΙ η Επιτροπή έχει την υποχρέωση κατά γενικό κανόνα να εξασφαλίζει την αυστηρή εφαρμογή όλων των κριτηρίων[6].

Η αξιολόγηση της Επιτροπής βασίζεται στις βέλτιστες διαθέσιμες πληροφορίες. Τα δεδομένα για τις εκπομπές είναι υψηλής ποιότητας και έχουν τύχει ανεξάρτητης εξακρίβωσης. Επιπλέον των ως άνω δεδομένων, χρησιμοποιούνται αξιόπιστα στοιχεία σχετικά με την αναμενόμενη οικονομική ανάπτυξη και σχετικά με τις βελτιώσεις όσον αφορά την εντατική χρήση άνθρακα. Πρόκειται για δύο καθοριστικούς παράγοντες που είναι ιδιαίτερα σημαντικοί για την τήρηση των δεσμεύσεων που έχει αναλάβει η ΕΕ βάσει του Κυότο την περίοδο 2008-2012. Η Επιτροπή λαμβάνει επίσης δεόντως υπόψη τις επαληθευμένες και εξακριβωμένες επιπλέον εκπομπές που καλύπτονται από το EU ETS στο σχέδιο της δεύτερης περιόδου, εφόσον το κράτος μέλος έχει συμπεριλάβει επιπλέον εγκαταστάσεις καύσης σε τομείς που δεν καλύπτονταν από το σχέδιο για την πρώτη περίοδο. Η Επιτροπή αξιολογεί ιδίως την ανεξάρτητη επαλήθευση των ως άνω επιπλέον εκπομπών.

Στο πλαίσιο της χρήσης εξακριβωμένων δεδομένων για τις εκπομπές κατά το πρώτο έτος λειτουργίας του EU ETS, η Επιτροπή απέδωσε σημασία στο κατά πόσον το εν λόγω έτος μπορούσε να θεωρηθεί αντιπροσωπευτικό και αξιόπιστο σημείο αναφοράς για την αξιολόγηση. Μολονότι επί του παρόντος δεν διατίθενται αριθμητικά δεδομένα για τις συνολικές εκπομπές αερίων του θερμοκηπίου ώστε να είναι δυνατή η σύγκριση των αριθμητικών δεδομένων για τις συνολικές εκπομπές αερίων του θερμοκηπίου το 2005 με τους αντίστοιχους μέσους όρους των τελευταίων ετών, η Eurostat[7] ανέφερε ότι η κατανάλωση ενέργειας στην ΕΕ-25 παρέμεινε σταθερή μεταξύ 2004 και 2005 (1.637,6 εκατομμύρια τόνοι ισοδυνάμου πετρελαίου το 2004 και 1.627,2 εκατομμύρια τόνοι ισοδυνάμου πετρελαίου το 2005). Για τα έτη πριν το 2005, και κατά συνέπεια πριν την καθιέρωση του EU ETS, δεν ήταν διαθέσιμα συστηματικά συγκρίσιμα αριθμητικά δεδομένα για τις εγκαταστάσεις (μονάδες) που καλύπτει το σύστημα, επειδή δεν γίνονταν ανεξάρτητες εξακριβώσεις βάσει της οδηγίας.

Η Επιτροπή θεωρεί ότι κάθε χρόνο πολλοί παράγοντες επηρεάζουν την επικρατούσα κατάσταση, συμπεριλαμβανόμενων των μετεωρολογικών συνθηκών, ότι οι εν λόγω παράγοντες επηρεάζουν τις εκπομπές από τις εγκαταστάσεις EU ETS και ότι εν γένει αλληλοεξισορροπούνται όσον αφορά τις επιπτώσεις τους στις συνολικές ετήσιες εκπομπές. Η Επιτροπή εξετάζει κατά περίπτωση τη διαθεσιμότητα και την ποιότητα των υπόλοιπων δεδομένων σχετικά με τις εκπομπές και τη χρήση της ενέργειας πριν το 2005. Εν γένει, η Επιτροπή δεν έχει στοιχεία ότι το 2005 παρατηρήθηκαν εξαιρετικές περιστάσεις που να έδειχναν ως επί το πλείστον και σαφώς προς μία κατεύθυνση. Ως εκ τούτου θεωρεί ότι τα εξακριβωμένα αριθμητικά δεδομένα για το 2005 μπορούν, κατά κανόνα να θεωρηθούν ως αντιπροσωπευτικά. Ωστόσο, στις περιπτώσεις που διαπιστώνονται εξαιρετικές περιστάσεις, η Επιτροπή εξετάζει εκ του σύνεγγυς σε ποιο βαθμό δικαιολογείται η προσαρμογή των ανεξαρτήτως εξακριβωθέντων στοιχείων για τις εκπομπές το 2005 χρησιμοποιώντας τον δέοντα διορθωτικό συντελεστή.

Για να αξιολογηθεί κατά πόσον έχουν τηρηθεί τα κριτήρια (2) για την εξέλιξη των εκπομπών και (3) για τις δυνατότητες μείωσης αυτών, η Επιτροπή έλαβε υπόψη την προσδοκώμενη οικονομική ανάπτυξη και τις αναμενόμενες εξελίξεις όσον αφορά την ένταση του άνθρακα μεταξύ 2005 και 2010[8]. Για να εξασφαλιστεί η συνεπής αξιολόγηση όλων των σχεδίων, η Επιτροπή εφαρμόζει ενιαία και συνεπή μεθοδολογία και μία και μοναδική δέσμη υποθέσεων που αναφέρονται στο έγγραφο «Τάσεις στους τομείς της ενέργειας και των μεταφορών στην Ευρώπη μέχρι το 2030 – Ενημέρωση 2005»[9] για την περιγραφή των τάσεων της οικονομικής μεγέθυνσης και της έντασης του άνθρακα[10].

Όσον αφορά την αξιολόγηση της εφαρμογής του κριτηρίου (3), σχετικά με τις δυνατότητες μείωσης των εκπομπών αερίων του θερμοκηπίου, είναι σημαντικό να ληφθεί δεόντως υπόψη ότι το EU ETS καθιέρωσε τιμή για τα δικαιώματα εκπομπής από το 2005, που αναμένεται να επηρεάσει θετικά τις εξελίξεις στον τομέα των τάσεων της έντασης του άνθρακα.

Η αποφασιστικότητα με την οποία η Ευρωπαϊκή Ένωση και τα κράτη μέλη προσπαθούν να ανταπεξέλθουν στις δεσμεύσεις που έχουν αναλάβει όσον αφορά την καταπολέμηση της αλλαγής του κλίματος, αποτελεί σαφές και συνεχές μήνυμα προς τις εγκαταστάσεις που καλύπτονται από το ETS, ότι η εκπομπή αερίων θερμοκηπίου έχει οικονομικό κόστος, το οποίο θα καθίσταται συνεχώς επαχθέστερο με την πάροδο του χρόνου. Τοιουτοτρόπως ενισχύονται τα οικονομικά κίνητρα υπέρ της μείωσης των εκπομπών. Κατά συνέπεια αναμένεται ότι με την πάροδο του χρόνου θα βελτιωθεί η ένταση του άνθρακα τουλάχιστον με το ρυθμό που αναφέρεται στο σενάριο που προβλέπει «περιορισμούς υπέρ της χαμηλής χρήσης άνθρακα /άνευ CCS (δέσμευσης και αποθήκευσης διοξειδίου του άνθρακα)»[11].

Η Επιτροπή θεωρεί ότι το συγκεκριμένο επίπεδο βελτίωσης της έντασης του άνθρακα δεν αντανακλά δεόντως λίαν πιθανές μελλοντικές τάσεις, επειδή δεν λαμβάνει υπόψη όλους τους αντίστοιχους παράγοντες. Επιπλέον προς τα οικονομικά κίνητρα που διαμορφώθηκαν με το EU ETS, οι φορείς εκμετάλλευσης ενδέχεται να πραγματοποιούν ολοένα και μεγαλύτερες επενδύσεις σε τεχνολογίες αποτελεσματικής αξιοποίησης της ενέργειας με στόχο να περιορίσουν τις δαπάνες για καύσιμα και ηλεκτρική ενέργεια. Παράλληλα αναμένεται ότι θα ενθαρρύνονται συνεχώς μέσω των πολιτικών και των μέτρων των κρατών μελών καθώς και από την κοινή γνώμη, να επιταχύνουν τις προσπάθειες που καταβάλουν όσον αφορά την καινοτομία στις μεθόδους παραγωγής που εξοικονομούν ενέργεια, με τελικό αποτέλεσμα να ενεργούν αποτελεσματικά κατά της αλλαγής του κλίματος. Σε επίπεδο EU, το σχέδιο δράσης για την ενεργειακή απόδοση[12] καθώς και οι συλλογικά καταβαλλόμενες προσπάθειες για να μειωθεί η εξάρτηση από τις εισαγωγές ενέργειας θα τονώσουν περαιτέρω τις προσπάθειες για την επίτευξη της αποτελεσματικότερης αξιοποίησης της ενέργειας, μειώνοντας εν γένει παράλληλα την ένταση του άνθρακα. Ως εκ τούτου για να ληφθεί δεόντως υπόψη η πραγματικότητα η Επιτροπή θεωρεί αναγκαίο να βασίσει την αξιολόγηση για το κριτήριο (3), σε ρυθμό βελτίωσης της έντασης του άνθρακα υψηλότερο του προβλεπόμενου στο σενάριο «χαμηλών περιορισμών άνθρακα» κατά 0,5% ετησίως, ήτοι σε ρυθμό ο οποίος να ανέρχεται σε 2,5% κατά την πενταετή περίοδο 2005-2010.

Στην πράξη , η Επιτροπή αξιολογεί τη συμβατότητα κάθε σχεδίου ως προς τα κριτήρια (2) και (3) βάσει του εξής μαθηματικού τύπου:

Μέγιστο επιτρεπτό μέσο ετήσιο ανώτατο όριο = (CIVE * GTD * CITD) + ADD

όπου: CIVE = διορθωμένες και ανεξάρτητα επαληθευμένες εκπομπές για το 2005

GTD = εξελίξεις των τάσεων αύξησης για την περίοδο 2005-2010

CITD = εξέλιξη των τάσεων της έντασης του άνθρακα την περίοδο 2005-2010

ADD = επιπλέον εκπομπές που καλύπτονται από το διευρυμένο πεδίο για τις εγκαταστάσεις καύσης [13]

CIVE = IVE + AWIVE + EOPT

όπου: IVE = ανεξάρτητα επαληθευμένες εκπομπές για το 2005

AWIVE = ετήσια μέση κατανομή δικαιωμάτων εκπομπής σε εγκαταστάσεις δίχως ανεξάρτητα επαληθευμένη έκθεση εκπομπών

EOPT = εκπομπές για το 2005 από τις εγκαταστάσεις που επέλεξαν να μην συμμετάσχουν[14]

Κατά την εξέταση του κατά πόσον ένα σχέδιο συμφωνεί βάσει του κριτηρίου (1) με τις δεσμεύσεις που έχουν αναληφθεί δυνάμει του Πρωτοκόλλου του Κυότο, η Επιτροπή έλαβε υπόψη:

- τις συντελεσθείσες προόδους για να ικανοποιηθεί η δέσμευση που αναλήφθηκε βάσει του Κυότο και, κατά περίπτωση, να καλυφθεί το εισέτι υφιστάμενο χάσμα,

- την αξιοπιστία και το βαθμό προπαρασκευής και εφαρμογής των μέτρων για την αγορά μονάδων Κυότο εκ μέρους των κυβερνήσεων,

- την αξιοπιστία και το βαθμό προπαρασκευής και εφαρμογής των μέτρων στους τομείς που δεν λαμβάνουν μέρος στην εμπορία των εκπομπών,

- την αξιοπιστία των προβολών (μελλοντικών προβλέψεων) για τον τομέα των μεταφορών[15] επί των οποίων βασίστηκε το εθνικό σχέδιο κατανομής.

Οι πρόοδοι για την επίτευξη των στόχων του Κυότο και το εισέτι υφιστάμενο χάσμα

Βάσει της έκθεσης προόδου, σημείο αφετηρίας για την αξιολόγηση δυνάμει του κριτηρίου (1) των δεσμεύσεων που έχουν αναληφθεί βάσει του Πρωτοκόλλου του Κυότο, αποτελεί η πρόοδος του εκάστοτε κράτους μέλους καθώς και το εισέτι υφιστάμενο χάσμα μεταξύ 2008 και 2012 ως προς τις συνολικές εκπομπές αερίων θερμοκηπίου το 2004 που αναφέρονται στην έκθεση προόδου. Η Επιτροπή, όπως διευκρίνισε στις συμπληρωματικές κατευθύνσεις που χάραξε για τα εθνικά σχέδια κατανομής[16], θεωρεί ότι κάθε κράτος μέλος που δεν έχει ακόμα καλύψει το υφιστάμενο χάσμα, οφείλει να αξιοποιήσει το σχέδιο κατανομής εκπομπών για τη δεύτερη περίοδο κατά τρόπο που να καλύψει τουλάχιστον σημαντικό μέρος των προσπαθειών που θα πρέπει τελικά να καταβληθούν, ήτοι μέρος το οποίο να αντανακλά το μερίδιο των εγκαταστάσεων που συμμετέχουν στο EU ETS στις συνολικές εκπομπές αερίων θερμοκηπίου.

Προθέσεις αγοράς μονάδων Κυότο εκ μέρους των κυβερνήσεων

Σύμφωνα με τα δύο έγγραφα για τη χάραξη κατευθύνσεων[17], η Επιτροπή αξιολογεί κατά πόσον αιτιολογούνται επαρκώς οι προθέσεις των κυβερνήσεων να αγοράσουν μονάδες Κυότο, βασίζοντας την εν λόγω αξιολόγηση στα στοιχεία που αναφέρονται στο παράρτημα 5 των συμπληρωματικών κατευθύνσεων.

Η Επιτροπή θεωρεί ότι οι προθέσεις κυβερνητικών αγορών μονάδων Κυότο είναι επαρκώς αιτιολογημένες μόνο εφόσον το αντίστοιχο κράτος μέλος έχει ήδη θέσει σε εφαρμογή επιχειρησιακό πρόγραμμα, έχει υπογράψει συμβάσεις ή κινήσει τις διαδικασίες για την υποβολή προσφορών για την αγορά δικαιωμάτων εκπομπής άνθρακα και έχει δεσμεύσει ποσοστό που δεν είναι απλώς και μόνο ελάχιστο μέρος των απαραίτητων δημοσιονομικών πόρων.

Όταν ένα κράτος μέλος στο οποίο εξακολουθεί να υφίσταται κενό το οποίο θα πρέπει να καλυφθεί, μεταξύ των πραγματικών και των επιτρεπόμενων εκπομπών σύμφωνα με τους θεσπισθέντες βάσει του Κυότο στόχους, δεν αιτιολογεί ή δεν αιτιολογεί επαρκώς τις προθέσεις κυβερνητικών αγορών μονάδων Κυότο, αυτό θεωρείται παράβαση του κριτηρίου (1) και έχει ως συνέπεια να μειώνεται ανάλογα η συνολικά προβλεπόμενη ποσότητα των προς διανομή δικαιωμάτων εκπομπής. Για να καθοριστεί η απαιτούμενη μείωση, θεωρείται ότι το ποσοστό των συνολικών εκπομπών που αντιπροσωπεύει το σύστημα εμπορίας είναι σημαντικό συγκριτικά προς τις εκπομπές από πηγές που δεν καλύπτει η οδηγία.

Στην πράξη η Επιτροπή καθορίζει την απαιτούμενη μείωση βάσει του εξής μαθηματικού τύπου:

Απαιτούμενη μέση ετήσια μείωση = (UNSUB GP) * TSS

όπου: UNSUB GP = αδικαιολόγητες μέσες ετήσιες προθέσεις κυβερνητικών αγορών μονάδων του Κυότο

TSS = μερίδιο του τομέα εμπορίας

TSS = CIVE / GHG

όπου: GHG = συνολικές εκπομπές αερίων του θερμοκηπίου το 2004[18]

Βαθμός εξάρτησης και αιτιολόγηση άλλων πολιτικών και μέτρων

Σύμφωνα με το έγγραφο για τις περαιτέρω κατευθύνσεις, η Επιτροπή αξιολογεί το βαθμό της αξιοπιστίας των υπόλοιπων πολιτικών και μέτρων. Όταν ο εν λόγω βαθμός είναι υψηλός, εξετάζει προσεκτικά κατά πόσον η πρόθεση εφαρμογής άλλων πολιτικών και μέτρων δικαιολογείται δεόντως, βασίζοντας την εκτίμηση της στα στοιχεία που αναφέρονται στο παράρτημα 6 των περαιτέρω κατευθύνσεων.

Η Επιτροπή θεωρεί ότι μία πολιτική ή ένα μέτρο έχουν αιτιολογηθεί δεόντως, ιδίως όταν η επιδιωκόμενη μείωση του δυναμικού αποδεικνύεται ρεαλιστική και εφικτή κατά την περίοδο 2008 έως 2012, εφόσον υφίστανται επαρκείς εγγυήσεις ότι η πολιτική των μέτρων θα εφαρμοστεί σύμφωνα με την απόφαση της Επιτροπής για τα εθνικά σχέδια κατανομής και όταν είναι αποδεδειγμένο ότι το μέτρο δεν θα έχει αλληλεπικαλυπτόμενες επιπτώσεις όσον αφορά τη μείωση των εκπομπών σε εγκαταστάσεις που καλύπτονται από το EU ETS.

Όταν κράτος μέλος, στο οποίο εξακολουθεί να υφίσταται κενό το οποίο θα πρέπει να καλυφθεί μεταξύ των πραγματικών εκπομπών και των επιτρεπόμενων εκπομπών σύμφωνα με τους θεσπισθέντες βάσει του Κυότο στόχους, δεν αιτιολογεί ή δεν αιτιολογεί επαρκώς άλλη πολιτική ή μέτρο, θεωρείται ότι παραβαίνει το κριτήριο (1) με αποτέλεσμα να μειώνεται αναλογικά η συνολικά προβλεπόμενη ποσότητα των δικαιωμάτων εκπομπής. Για να καθοριστεί η απαιτούμενη μείωση, θεωρείται ότι το ποσοστό των συνολικών εκπομπών που αντιπροσωπεύει το σύστημα εμπορίας είναι σημαντικό συγκριτικά προς τις εκπομπές από πηγές που δεν καλύπτει η οδηγία.

Στην πράξη η Επιτροπή καθορίζει την απαιτούμενη μείωση βάσει του εξής μαθηματικού τύπου:

Απαιτούμενη μέση ετήσια μείωση = (UNSUB PM) * TSS

όπου: UNSUB PM = αδικαιολόγητη πολιτική ή μέτρο

Προβολές των εκπομπών διοξειδίου του άνθρακα στον τομέα των μεταφορών

Οι εκπομπές διοξειδίου του άνθρακα στον τομέα των μεταφορών έχουν αυξηθεί ουσιαστικά και τα μέτρα υπέρ της μείωσης τους απαιτούν σημαντικό χρόνο για να αποδώσουν τα προσδοκώμενα αποτελέσματα. Για την αξιολόγηση βάσει του κριτηρίου (1) είναι, ως εκ τούτου, καθοριστικής σημασίας να εξετάζεται η αξιοπιστία των αναμενόμενων τάσεων στον τομέα των μεταφορών σε ό,τι αφορά τις εκπομπές διοξειδίου του άνθρακα.

Η Επιτροπή συνέκρινε τις τάσεις των εκπομπών διοξειδίου του άνθρακα από τον τομέα των μεταφορών, όπως τις περιέγραψαν τα κράτη μέλη στα εθνικά σχέδια κατανομής τους, με την αντίστοιχη εξέλιξη στο έγγραφο «Οι τάσεις στον τομέα της ενέργειας και στον τομέα των μεταφορών στην Ευρώπη μέχρι το 2030 - ενημέρωση 2005».

Όταν σε κράτος μέλος στο οποίο εξακολουθεί να υφίσταται χάσμα που θα πρέπει να καλυφθεί μεταξύ των πραγματικών και των επιτρεπόμενων εκπομπών σύμφωνα με το πρωτόκολλο του Κυότο, διαπιστώνεται ότι η αντιστοίχως αναμενόμενη εξέλιξη των εν λόγω τάσεων στο εθνικό πρόγραμμα κατανομής του είναι ουσιαστικά χαμηλότερη της προβλεπόμενης στο έγγραφο «Οι τάσεις στον τομέα της ενέργειας και των μεταφορών στην Ευρώπη έως το 2030 – ενημέρωση 2005», η Επιτροπή θεωρεί ότι το συγκεκριμένο σχέδιο παραβαίνει το κριτήριο (1) με αποτέλεσμα να μειώνεται ανάλογα η συνολικά προβλεπόμενη ποσότητα δικαιωμάτων εκπομπής. Για να καθοριστεί η απαιτούμενη μείωση, θεωρείται ότι το ποσοστό των συνολικών εκπομπών που αντιπροσωπεύει το σύστημα εμπορίας είναι σημαντικό συγκριτικά προς τις εκπομπές από πηγές που δεν καλύπτει η οδηγία.

Στην πράξη η Επιτροπή καθορίζει την απαιτούμενη μείωση βάσει του εξής μαθηματικού τύπου:

Απαιτούμενη μέση ετήσια μείωση = [TRANS EM * (ETT - NAPT)] * TSS

όπου: TRANS EM = εκπομπές διοξειδίου του άνθρακα από τις μεταφορές το 2005

ETT = εξέλιξη των τάσεων κατά την περίοδο 2005 έως 2010 βάσει του εγγράφου «Οι τάσεις στον τομέα της ενέργειας και των μεταφορών στην Ευρώπη έως το 2030 – ενημέρωση 2005».

NAPT = εξέλιξη των τάσεων κατά την περίοδο 2005 έως 2010 βάσει του εθνικού σχεδίου κατανομής

2.2. Εκ των υστέρων προσαρμογές

Η οδηγία προβλέπει στο άρθρο 11 και στο παράρτημα ΙΙΙ, κριτήριο (10), ότι κάθε κράτος μέλος έχει την υποχρέωση να αποφασίζει εκ των προτέρων (ήτοι πριν να αρχίσει η εκάστοτε περίοδος εμπορίας) και σε απόλυτες τιμές την ποσότητα των δικαιωμάτων εκπομπής που θα εκχωρηθούν συνολικά σε έκαστο των φορέων εκμετάλλευσης των αντίστοιχων εγκαταστάσεων. Απαγορεύεται η αναθεώρηση αναλόγων αποφάσεων καθώς και η ανακατανομή των δικαιωμάτων εκπομπής με προσθαφαιρέσεις στην καθορισθείσα ποσότητα για έκαστο φορέα εκμετάλλευσης βάσει κυβερνητικής απόφασης ή προκαθορισμένου κανόνα.

Ανάλογες εκ των υστέρων προσαρμογές θα ήταν αντίθετες προς τις βασικές αρχές του συστήματος «με ανώτατα όρια και δικαιώματα εμπορίας» που προβλέπει η οδηγία. Κάθε εγκατάσταση λαμβάνει συγκεκριμένο αριθμό δικαιωμάτων εκπομπής βάσει της απόφασης που αναφέρεται στο άρθρο 11 παράγραφος 2 της οδηγίας, τα οποία μπορεί να διαθέσει ελεύθερα, επιδιώκοντας να λάβει τις καλύτερες δυνατές αποφάσεις από οικονομική σκοπιά. Οι τρεις κύριες εναλλακτικές δυνατότητες θεωρούνται εξίσου δικαιολογημένες: πραγματοποίηση επενδύσεων για να μειωθούν οι εκπομπές και πώληση των τοιουτοτρόπως αποδεσμευόμενων δικαιωμάτων εκπομπής, μείωση του παραγόμενου όγκου εκπομπών και πώληση των τοιουτοτρόπως αποδεσμευόμενων δικαιωμάτων εκπομπής ή διατήρηση/διεύρυνση του παραγόμενου όγκου εκπομπών με παράλληλη αγορά των απαραίτητων επιπλέον δικαιωμάτων εκπομπής.

Η Επιτροπή θεωρεί ότι δεν συντρέχουν διοικητικοί ή άλλοι λόγοι για εκ των υστέρων προσαρμογές. Τα κράτη μέλη καλούνται να χρησιμοποιούν τα βέλτιστα διαθέσιμα δεδομένα κατά τη λήψη εκ των προτέρων αποφάσεων σχετικά με τις κατανομές των δικαιωμάτων εκπομπής. Στην πράξη οι προσπάθειες πρόγνωσης προϋποθέτουν σε κάποιο βαθμό τον εκ των προτέρων υπολογισμό των εκπομπών από τον οποίο ενδέχεται να αποκλίνει ο πραγματικός όγκος των εκπομπών. Αυτό είναι εντούτοις εγγενές στοιχείο κάθε συστήματος «με ανώτατα όρια και δυνατότητες εμπορίας» και, ως εκ τούτου, θα ήταν αδιανόητο να θεωρηθεί ως δικαιολογία για την αναδρομική αλλαγή της εκ των προτέρων αποφασισθείσας κατανομής των δικαιωμάτων εκπομπής. Επιπλέον, οι λόγοι για ανάλογη παρέκκλιση δεν μπορούν να προσδιοριστούν αξιόπιστα και ενδέχεται να είναι το αποτέλεσμα μειώσεων των εκπομπών λόγω πραγματικών επενδύσεων εκ μέρους των φορέων εκμετάλλευσης σύμφωνα με τα οικονομικά κίνητρα που διαμορφώνει το σύστημα.

Όπως και κατά την πρώτη περίοδο, οι αποφάσεις της Επιτροπής επιτρέπουν τροποποιήσεις των προθέσεων κατανομής δικαιωμάτων εκπομπής στο σχέδιο, λόγω βελτίωσης της ποιότητας των διαθέσιμων δεδομένων, πριν τη λήψη της απόφασης για την εκχώρηση των δικαιωμάτων της εκπομπής βάσει του άρθρου 11 παράγραφος 2.

Οι προσαρμογές μετά από τη λήψη της οριστικής απόφασης για τις εθνικές κατανομές δικαιωμάτων εκπομπής επιτρέπονται μόνο στις εξής περιπτώσεις:

- όταν πρόκειται για εγκατάσταση που έχει κλείσει κατά την εν λόγω περίοδο, και για την οποία το κράτος μέλος θεωρεί ότι δεν αποτελεί πλέον φορέα εκμετάλλευσης στον οποίο εκχωρούνται ανάλογα δικαιώματα εκπομπής· και

- όταν η κατανομή των δικαιωμάτων εκπομπής αφορά νεοεισερχόμενους και δικαιώματα εκπομπής από το προκαθορισμένο απόθεμα, εφόσον η ακριβής κατανομή σε κάθε νεοεισερχόμενο θα αποφασιστεί μετά τη λήψη της απόφαση κατανομής βάσει του άρθρου 11 παράγραφος 2.

Η Επιτροπή απορρίπτει οιαδήποτε άλλη προσαρμογή θεωρώντας ότι παραβαίνει το κριτήριο 10 σύμφωνα με την αξιολόγηση των σχεδίων κατανομής για την πρώτη περίοδο.

2.3. Η συνέπεια προς συμπληρωματικές υποχρεώσεις (όρια κοινής εφαρμογής / μηχανισμός καθαρής ανάπτυξης)

Επιπλέον των ενεργειών που αναλαμβάνουν τα κράτη μέλη στο έδαφος τους για τη μείωση των εκπομπών αερίων θερμοκηπίου, το πρωτόκολλο του Κυότο τους επιτρέπει να πραγματοποιούν επενδύσεις σε έργα βάσει της κοινής εφαρμογής (JI) και του μηχανισμού καθαρής ανάπτυξης (CDM) σε άλλες χώρες και εν συνεχεία να χρησιμοποιούν τα πιστωτικά μόρια από αυτά για να ανταποκρίνονται τουλάχιστον εν μέρει στις υποχρεώσεις που έχουν αναλάβει σχετικά με τη μείωση των εκπομπών. Τα κράτη μέλη καλούνται να εξασφαλίσουν ότι η χρήση των ευέλικτων μηχανισμών του Κυότο συμπληρώνει την οικεία δράση τους, με στόχο να μειωθούν οι κατά κεφαλή διαφορές των εκπομπών μεταξύ αναπτυγμένων και αναπτυσσόμενων χωρών[19].

Επιπλέον της εν λόγω χρήσης εκ μέρους των κρατών μελών, η οδηγία επιτρέπει στους φορείς εκμετάλλευσης των εγκαταστάσεων που συμμετέχουν στο EU ETS να χρησιμοποιούν τα πιστωτικά μόρια από την κοινή εφαρμογή και τον μηχανισμό καθαρής ανάπτυξης για να ανταπεξέλθουν εν μέρει στις δεσμεύσεις που έχουν αναλάβει βάσει της οδηγίας. Ο βαθμός στον οποίο καλύπτονται οι εν λόγω υποχρεώσεις πρέπει να είναι συνεπής προς τις δεσμεύσεις που έχει αναλάβει το κράτος μέλος σε ό,τι αφορά τη συμπληρωματικότητα και επιβάλλεται να καθορίζεται στο εθνικό σχέδιο κατανομής.

Ως εκ τούτου, η Επιτροπή καλείται να αξιολογήσει κατά πόσον το όριο συμφωνεί με τις δεσμεύσεις που έχουν αναλάβει τα κράτη μέλη σε ό,τι αφορά τη συμπληρωματικότητα. Οι συμπληρωματικές υποχρεώσεις αφορούν τόσο την αγορά εκ μέρους των κυβερνήσεων όσο και τη χρήση εκ μέρους του ιδιωτικού τομέα των πιστωτικών μορίων της κοινής εφαρμογής και του μηχανισμού καθαρής ανάπτυξης, ενώ η αξιολόγηση της Επιτροπής πραγματοποιείται βάσει των διατάξεων της οδηγίας και ως εκ τούτου περιορίζεται στη χρήση εκ μέρους του ιδιωτικού τομέα.

Η Επιτροπή είναι της εξής άποψης σε ό,τι αφορά την αξιολόγηση της συμβατότητας των προτεινόμενων ορίων JI/CDM ως προς το παράρτημα ΙΙΙ της οδηγίας:

Το επίπεδο των προσπαθειών για τη μείωση των αερίων θερμοκηπίου που καλείται να καταβάλει ένα κράτος μέλος καθορίζεται αξιολογώντας την ποσοτική μείωση που καλείται να επιτύχει ως προς

- τις εκπομπές του έτους αναφοράς (έτους βάσης),

- τις εκπομπές αερίων θερμοκηπίου το 2004, και

- τις προβλεπόμενες εκπομπές του 2010[20].

Στο επόμενο στάδιο, υπολογίζεται το ήμισυ της αριθμητικής τιμής που αντιπροσωπεύει την υψηλότερη δυνατή προσπάθεια. Ο αριθμός αυτός θεωρείται ως η μέγιστη συνολική ποσότητα πιστωτικών μορίων JI/CDM που μπορεί να χρησιμοποιήσει ένα κράτος μέλος επιπλέον της αναλαμβανόμενης οικείας δράσης, τηρώντας παράλληλα τη δέσμευσή του να χρησιμοποιεί τους μηχανισμούς του Κυότο για να συμπληρώνει τη δράση που αναλαμβάνει στην επικράτειά του.

Όσον αφορά τα κράτη μέλη που δεν έχουν την πρόθεση να αγοράσουν πιστωτικά μόρια Κυότο χρησιμοποιώντας κυβερνητικές πιστώσεις, κάθε κράτος μέλος έχει το δικαίωμα να επιτρέψει στους αντίστοιχους φορείς εκμετάλλευσης που καλύπτει το κοινοτικό σύστημα, να χρησιμοποιήσουν τα πιστωτικά μόρια CDM/JI μέχρις εξάντλησης του συγκεκριμένου ορίου. Το όριο πρέπει να γίνεται αντιληπτό ως ποσοστό εκφραζόμενο ως μερίδιο του εγκεκριμένου ανώτατου ορίου για τον τομέα εμπορίας. Εάν το κράτος μέλος επιτρέψει ανάλογη χρήση σε υψηλότερο επίπεδο, θεωρείται ότι έχει παραβιαστεί το κριτήριο (12).

Όσον αφορά τα κράτη μέλη που έχουν την πρόθεση να πραγματοποιήσουν αγορές πιστωτικών μορίων Κυότο με κυβερνητικές πιστώσεις, λαμβάνονται υπόψη οι αντίστοιχες αγορές. Η ποσότητα των πιστωτικών μορίων JI/CDM που μπορεί να χρησιμοποιηθεί από τις εγκαταστάσεις στο πλαίσιο του κοινοτικού συστήματος στα συγκεκριμένα κράτη μέλη, μειώνεται κατά τη μέση ετήσια ποσότητα των προβλεπόμενων ή δικαιολογημένων κυβερνητικών αγορών.

Όταν η αξιολόγηση σύμφωνα με τις ως άνω προσεγγίσεις έχει ως αποτέλεσμα οι εγκαταστάσεις που καλύπτονται από το EU ETS στα κράτη μέλη, να είναι σε θέση να χρησιμοποιούν τα πιστωτικά μόρια JI/CDM σε επίπεδο χαμηλότερο του 10%, η Επιτροπή θεωρεί ότι οι εγκαταστάσεις πρέπει να έχουν το δικαίωμα να χρησιμοποιούν κατ' ελάχιστο τα πιστωτικά μόρια JI/CDM σε επίπεδο 10%. Τοιουτοτρόπως επιτυγχάνεται ισορροπία μεταξύ των εγχώριων μειώσεων και της εξασφάλισης κατάλληλων κινήτρων ώστε οι φορείς εκμετάλλευσης των εγκαταστάσεων να πραγματοποιούν επενδύσεις σε διάφορα έργα στις αναπτυσσόμενες χώρες.

Στην πράξη η Επιτροπή αξιολογεί κατά πόσον τηρούνται οι συμπληρωματικές υποχρεώσεις βάσει του εξής μαθηματικού τύπου:

A = έτος αναφοράς εκπομπών – εκπομπές που επιτρέπονται βάσει του στόχου του Κυότο

B = εκπομπές αερίων θερμοκηπίου το 2004 – εκπομπές που επιτρέπονται βάσει του στόχου του Κυότο

C = προβλεπόμενες εκπομπές του 2010 – εκπομπές που επιτρέπονται βάσει του στόχου του Κυότο

D = 50 % της μέγιστης τιμής (A, B, C) – μέσες ετήσιες κυβερνητικές αγορές πιστωτικών μορίων Κυότο

Μέγιστο επιτρεπτό όριο (ποσοστό %) = (D / μέση ετήσια ανώτατη τιμή) ή 10 %

2.4. Θέματα που αφορούν επιμέρους σχέδια

Εγγυήσεις κατανομής που υπερβαίνουν την περίοδο εμπορίας

Η Επιτροπή επισημαίνει ότι η οδηγία 2003/87/ΕΚ προβλέπει ότι τα εθνικά σχέδια κατανομής καλύπτουν την αντίστοιχη περίοδο εμπορίας. Κατά συνέπεια, η αξιολόγηση κάθε αναλόγου σχεδίου εκ μέρους της Επιτροπής περιορίζεται σε θέματα τα οποία αφορούν την εν λόγω περίοδο. Ως εκ τούτου σε όλες τις περιπτώσεις κατά τις οποίες τα σχέδια κατανομής για την πρώτη περίοδο εμπορίας (2005 - 2007) περιείχαν διατάξεις που αφορούσαν ιδίως τις εγγυήσεις κατανομής[21], η Επιτροπή επιφυλάχθηκε και δεν εξέφρασε γνώμη για την περίοδο μετά το 2007.

Η Επιτροπή αξιολογεί για πρώτη φορά τη συγκεκριμένη εφαρμογή των εγγυήσεων κατανομής της πρώτης περιόδου, στο βαθμό που υπάρχει πρόθεση να ισχύσουν και για τα σχέδια τα οποία θα καλύψουν τη δεύτερη περίοδο εμπορίας. Θεωρεί ότι ανάλογες εγγυήσεις συνιστούν παράβαση του κριτηρίου (5) και εισάγουν διακρίσεις μεταξύ των εταιρειών με αποτέλεσμα ορισμένες επιχειρήσεις ή δραστηριότητες να ευνοούνται αθέμιτα και κατά παράβαση των απαιτήσεων της Συνθήκης και, ιδίως, των άρθρων 87 και 88. Σε ανάλογες περιπτώσεις οι εγγυήσεις συνεπάγονται δωρεάν προτιμησιακή κατανομή των δικαιωμάτων εκπομπής υπέρ συγκεκριμένων εγκαταστάσεων σε μεγαλύτερο βαθμό από τη δωρεάν κατανομή δικαιωμάτων για τις υπόλοιπες ήδη υφιστάμενες εγκαταστάσεις, βάσει της γενικής μεθόδου εκχώρησης των εν λόγω δικαιωμάτων. Ανάλογη προνομιακή μεταχείριση ομάδας υφιστάμενων εγκαταστάσεων προκαλεί στρεβλώσεις ή ενδέχεται να προκαλέσει στρεβλώσεις του ανταγωνισμού ως προς κάποια άλλη ομάδα εγκαταστάσεων ενώ παράλληλα έχει και διασυνοριακές συνέπειες δεδομένου ότι το εμπόριο σε όλους τους τομείς που καλύπτει η οδηγία 2003/87/ΕΚ αφορά το σύνολο της ΕΕ.

Η Επιτροπή θεωρεί ότι επί του παρόντος κάθε κρατική ενίσχυση θα μπορούσε να θεωρηθεί ασύμβατη προς την εσωτερική αγορά, εάν αξιολογηθεί βάσει του άρθρου 87 ή του άρθρου 88 της Συνθήκης.

Επιπλέον, από περιβαλλοντική σκοπιά, η Επιτροπή προβληματίζεται όσον αφορά τις εγγυήσεις που προβλέπουν την σε μεγάλο βαθμό δωρεάν κατανομή δικαιωμάτων εκπομπής για μεθόδους παραγωγής που θεωρούνται υψηλής έντασης ως προς τον άνθρακα και καλύπτουν μεγάλα μελλοντικά χρονικά διαστήματα.

Ανάλογες εγγυήσεις ενδέχεται να αποτελέσουν κίνητρο για επενδύσεις σε μορφές παραγωγής που συνεπάγονται έντονη ανάλωση άνθρακα, περιορίζοντας τοιουτοτρόπως τις εναλλακτικές δυνατότητες για την επίτευξη των αναγκαίων περαιτέρω μειώσεων των εκπομπών αερίων θερμοκηπίου μετά το 2012. Παράλληλα κάθε είδος εγγυημένης κατανομής δικαιωμάτων εκπομπής μετά το 2012 συρρικνώνει το πεδίο εφαρμογής τυχόν περαιτέρω εναρμονίσεων των μεθόδων κατανομής στην εσωτερική αγορά σε περίπτωση επανεξέτασης του EU ETS

Αποταμίευση

Η αποταμίευση[22] των δικαιωμάτων εκπομπής αποτελεί καταρχήν υγιές στοιχείο του σχεδιασμού κάθε συστήματος εμπορίας εκπομπών και πρέπει να επιτραπεί εκ μέρους των κρατών μελών από τη δεύτερη περίοδο εμπορίας. Η δυνατότητα μεταφοράς δικαιωμάτων εκπομπής από την πρώτη στη δεύτερη περίοδο, επαφίετο στη διακριτική ευχέρεια των κρατών μελών και πρέπει να σημειωθεί ότι εν προκειμένω 23 από τα 25 κράτη μέλη έλαβαν θετική απόφαση.

Η κατά βούληση αποταμίευση (μεταφορά) από την πρώτη στη δεύτερη περίοδο εμπορίας είναι και θέμα κρατικών ενισχύσεων, επειδή το κράτος μέλος εν προκειμένω εκδίδει δωρεάν δικαιώματα εκπομπής που υπό άλλες συνθήκες θα είχε πωλήσει με τη μορφή «επιμετρούμενων μονάδων ποσότητας». Παράλληλα η αποταμίευση δικαιωμάτων εκπομπής εκ μέρους κράτους μέλους με στόχο τη μεταφορά τους στη δεύτερη περίοδο εμπορίας, θεωρείται συμβατή με το κριτήριο περί συνυπολογισμού των δυνατοτήτων μείωσης, μόνον εάν τα αποταμιευόμενα δικαιώματα εκπομπής αφαιρούνται από το ανώτατο όριο το οποίο θεωρήθηκε σύμφωνο προς τα κριτήρια κατανομής των δικαιωμάτων εκπομπής της οδηγίας[23].

Η Επιτροπή θεωρεί ότι τυχόν εθνικές διατάξεις που προβλέπουν την κατά βούληση μεταφορά δικαιωμάτων εκπομπής από την πρώτη στη δεύτερη περίοδο εμπορίας, επιβάλλεται να κοινοποιούνται στην Επιτροπή σύμφωνα με το άρθρο 88 παράγραφος 3 της Συνθήκης. Η Επιτροπή πρεσβεύει ότι επί του παρόντος κάθε εκχώρηση αποταμιευμένων δικαιωμάτων εκπομπής για μεταφορά στη δεύτερη περίοδο εμπορίας που δεν βασίζεται σε περιβαλλοντικά ανταλλάγματα εκ μέρους των δικαιούχων με τη μορφή αποδεδειγμένων πραγματικών μειώσεων των εκπομπών κατά την πρώτη περίοδο εμπορίας, θα μπορούσε να αποτελεί κρατική ενίσχυση πιθανώς ασυμβίβαστη προς την εσωτερική αγορά σύμφωνα με το άρθρο 87 και το άρθρο 88 της Συνθήκης.

Δημοπράτηση

Η οδηγία 2003/87/ΕΚ επιτρέπει τη δημοπράτηση ή την πώληση ποσοστού έως και 10% των εκχωρούμενων δικαιωμάτων εκπομπής εκ μέρους των κρατών μελών στη δεύτερη περίοδο εμπορίας.

Όπως αναφέρθηκε και από την Ομάδα Υψηλού Επιπέδου για την Ανταγωνιστικότητα, την Ενέργεια και το Περιβάλλον[24] θεωρείται ότι η ανωριμότητα των ενεργειακών αγορών είχε ως αποτέλεσμα να ασκηθεί ανεπαρκής ανταγωνιστική πίεση και να μην περιορισθεί δεόντως η μετακύλιση της αξίας των δικαιωμάτων εκπομπής στις τιμές της ηλεκτρικής ενέργειας και τα εξ αυτής παράπλευρα κέρδη των παραγωγών ηλεκτρικής ενέργειας. Η ομάδα συνέστησε επιπλέον στα κράτη μέλη κατά τη δεύτερη περίοδο εκχώρησης δικαιωμάτων εκπομπής στο πλαίσιο του EU ETS να εξετάσουν το ενδεχόμενο διαφοροποίησης των κατανομών ανάλογα με τον τομέα, ώστε να ληφθούν υπόψη οι εξωτερικές πτυχές της ανταγωνιστικότητας.

Πολλά κράτη μέλη προτίθενται να αυξήσουν το μερίδιο των δημοπρατούμενων δικαιωμάτων εκπομπής σε συνδυασμό με την απαιτητικότερη εκχώρηση δικαιωμάτων εκπομπής στους φορείς παραγωγής ηλεκτρικής ενέργειας. Σε ορισμένα από τα κράτη μέλη η δημοπράτηση εξακολουθεί να αποτελεί θέμα υπό εξέταση. Ως εκ τούτου, οι αποφάσεις για τα σχέδια της δεύτερης περιόδου επιτρέπουν στα κράτη μέλη να αυξήσουν το μερίδιο των δημοπρατούμενων δικαιωμάτων εκπομπής εντός των ορίων που προβλέπονται στο άρθρο 10 της οδηγίας 2003/87/ΕΚ κατόπιν της αξιολόγησης της Επιτροπής και πριν από την τελική απόφαση για την κατανομή των δικαιωμάτων εκπομπής βάσει του άρθρου 11 παράγραφος 2.

Επιπλέον, η Επιτροπή θεωρεί ότι η συμμετοχή σε αντίστοιχους πλειστηριασμούς θα πρέπει να είναι ανοικτή δίχως περιορισμούς για όλα τα πρόσωπα στην Κοινότητα.

Εγκαταστάσεις καύσης

Όταν ένα κράτος μέλος δεν εφαρμόζει το πεδίο εφαρμογής των εγκαταστάσεων καύσης σύμφωνα με την παράγραφο 36 των περαιτέρω κατευθύνσεων, όπως διευκρινίζεται με τους «συντονισμένους ορισμούς» για τις επιπρόσθετες εγκαταστάσεις καύσης που αναφέρονται στα πρακτικά της συνεδρίασης της Επιτροπής για την Αλλαγή του Κλίματος της 31ης Μαΐου 2006, η Επιτροπή απορρίπτει το σχέδιο θεωρώντας ότι παραβαίνει το κριτήριο (10).

Όταν ένα κράτος μέλος προτείνει να εκχωρηθούν επιπλέον δικαιώματα εκπομπής λόγω των επιπρόσθετων εκπομπών αναλόγων εγκαταστάσεων καύσης, που δεν έχουν συμπεριληφθεί στο αντίστοιχο σχέδιο για την πρώτη περίοδο, η Επιτροπή εξετάζει κατά πόσο η προβλεπόμενη κατανομή δικαιωμάτων εκπομπής στις εν λόγω εγκαταστάσεις έχει καθοριστεί σύμφωνα με τις γενικές μεθόδους που αναφέρονται στο εθνικό σχέδιο κατανομής και βάσει εύλογων και επαληθευμένων αριθμητικών δεδομένων για τις εκπομπές.

Στην περίπτωση που ο υπολογισμός για την εκχώρηση αναλόγων πρόσθετων εκπομπών κατ’ εφαρμογή της γενικά χρησιμοποιούμενης μεθόδου και βάσει δικαιολογημένων και επαληθευμένων αριθμητικών δεδομένων για τις εκπομπές, καταλήξει σε χαμηλότερη ποσότητα για τα δικαιώματα εκπομπής, η Επιτροπή απαιτεί το ανώτατο όριο που προβλέπεται στην απόφαση της Επιτροπής να μειωθεί κατά ποσότητα που να αντανακλά την εν λόγω διαφορά.

3. Συμπεράσματα

Η επιτυχία του EU ETS είναι καθοριστικής σημασίας για τη διαφύλαξη της αξιοπιστίας της Ευρωπαϊκής Ένωσης σε ό,τι αφορά το καθεστώς που θα επικρατήσει σχετικά με το κλίμα μετά το 2012. Παράλληλα η μεγαλύτερη χρήση του EU ETS είναι ζωτικής σημασίας για να τηρηθούν οι δεσμεύσεις που έχουν αναληφθεί δυνάμει του Πρωτοκόλλου του Κυότο εκ μέρους της Ευρωπαϊκής Ένωσης κατά την περίοδο 2008-2012. Ορισμένα από τα εθνικά σχέδια κατανομής δικαιωμάτων που προτάθηκαν στην Επιτροπή όχι μόνο θα έθεταν σε κίνδυνο την τήρηση των δεσμεύσεων που έχει αναλάβει η Ευρώπη βάσει του Πρωτοκόλλου του Κυότο, αλλά παράλληλα θα προκαλούσαν αδικαιολόγητες στρεβλώσεις στην εσωτερική αγορά.

Με την αντικειμενική και διαφανή αξιολόγηση των σχεδίων τα οποία έχουν υποβληθεί για τη δεύτερη περίοδο, όπως παρουσιάζεται στην παρούσα ανακοίνωση, η Επιτροπή διαφυλάσσει την τήρηση των δεσμεύσεων βάσει του πρωτοκόλλου του Κυότο καθώς και την επιτυχή περαιτέρω ανάπτυξη της αγοράς άνθρακα στο μέλλον.

Πίνακας 1: Επισκόπηση των αθετηθέντων κριτηρίων[25]

(2) Εξέλιξη των εκπομπών | X | X | X | X | X | X |

(3) Δυνατότητες μείωσης | X | X | X | X | X | X |

(4) Άλλες νομοθετικές πράξεις |

(5) Καμία διάκριση | X | X |

(6) Νεοεισερχόμενοι | X | X | X |

(7) Έγκαιρη δράση |

(8) Καθαρές τεχνολογίες |

(9) Δημόσια διαβούλευση |

(10) Κατάλογος των εγκαταστάσεων με ποσοτική αποτίμηση για εκάστη εξ αυτών | X | X | X | X | X |

(11) Εξωτερικός ανταγωνισμός |

(12) Όριο JI/CDM | X | X |

Άρθρο 10 |

Συνέχεια του πίνακα 1 : Επισκόπηση των αθετηθέντων κριτηρίων

Σλοβακική Δημοκρατία | Σουηδία | Ηνωμένο Βασίλειο |

(1) Στόχος του Κυότο |

(2) Εξέλιξη των εκπομπών | X | X |

(3) Δυνατότητες μείωσης | X | X |

(4) Άλλες νομοθετικές πράξεις |

(5) Καμία διάκριση | X |

(6) Νεοεισερχόμενοι | X |

(7) Έγκαιρη δράση |

(8) Καθαρές τεχνολογίες |

(9) Δημόσια διαβούλευση |

(10) Κατάλογος των εγκαταστάσεων με ποσοτική αποτίμηση για εκάστη εξ αυτών | X | X |

(11) Εξωτερικός ανταγωνισμός |

(12) Όριο JI/CDM | X |

Άρθρο 10 |

ΠΑΡΑΡΤΗΜΑ X 1 Κριτήρια για τα εθνικά σχέδια κατανομής δικαιωμάτων εκπομπής που αναφέρονται στο παράρτημα III της οδηγίας 2003/87/ΕΚ

1. Η συνολική ποσότητα των δικαιωμάτων εκπομπής που πρέπει να εκχωρηθούν για την αντίστοιχη περίοδο επιβάλλεται να συμφωνεί με την υποχρέωση του κράτους μέλους να περιορίσει τις εκπομπές του σύμφωνα με την απόφαση 2002/358/ΕΚ και με το Πρωτόκολλο του Κυότο, λαμβάνοντας δεόντως υπόψη, αφενός το ποσοστό των συνολικών εκπομπών που αντιπροσωπεύουν τα συγκεκριμένα δικαιώματα εκπομπής σχετικά με τις εκπομπές από πηγές που δεν καλύπτονται από την οδηγία και, αφετέρου, τις εθνικές ενεργειακές πολιτικές, ενώ παράλληλα επιβάλλεται να συνάδει προς το εθνικό πρόγραμμα για την αλλαγή του κλίματος. Συνολικά η ποσότητα των προς διανομή δικαιωμάτων εκπομπής δεν επιτρέπεται να υπερβαίνει την ευλόγως θεωρούμενη ως αναγκαία για την αυστηρή εφαρμογή των κριτηρίων του παρόντος παραρτήματος. Πριν από το 2008, η ποσότητα πρέπει να συμφωνεί με την πορεία για την επίτευξη ή και την υπέρβαση του στόχου που θεσπίζεται για έκαστο κράτος μέλος δυνάμει της απόφασης 2002/358/ΕΚ και του Πρωτοκόλλου του Κυότο. |

2. Η συνολική ποσότητα δικαιωμάτων εκπομπής προς κατανομή πρέπει να συμφωνεί με τις αξιολογήσεις σχετικά με την πραγματική και την προβλεπόμενη πρόοδο όσον αφορά τη συμβολή εκ μέρους των κρατών μελών των δεσμεύσεων που έχει αναλάβει η Κοινότητα δυνάμει της απόφασης 93/389/ΕΟΚ. |

3. Οι προς διανομή ποσότητες δικαιωμάτων εκπομπής πρέπει να συμφωνούν με το δυναμικό, συμπεριλαμβανόμενου του τεχνολογικού δυναμικού, των δραστηριοτήτων που καλύπτει το σύστημα με στόχο τη μείωση των εκπομπών. Τα κράτη μέλη δύνανται να βασίσουν την κατανομή των δικαιωμάτων εκπομπής στις μέσες εκπομπές των αερίων θερμοκηπίου ανά προϊόν για κάθε δραστηριότητα και στην συντελούμενη πρόοδο για κάθε δραστηριότητα. |

4. Το σχέδιο πρέπει να συμφωνεί με τις υπόλοιπες νομοθετικές και πολιτικές πράξεις της Κοινότητας. Επιβάλλεται να λαμβάνονται δεόντως υπόψη οι αναπόφευκτες αυξήσεις των εκπομπών λόγω των νέων νομοθετικών απαιτήσεων. |

5. Το σχέδιο πρέπει να μην πραγματοποιεί διακρίσεις μεταξύ εταιρειών ή τομέων που να έχουν ως αποτέλεσμα να ευνοούνται αδικαιολόγητα ορισμένες επιχειρήσεις ή δραστηριότητες, όπως επιβάλλει η Συνθήκη, και ιδίως το άρθρο 87 και 88. |

6. Το σχέδιο θα περιλαμβάνει πληροφορίες όσον αφορά τον τρόπο με τον οποίο οι νεοεισερχόμενοι θα είναι σε θέση να συμμετέχουν στο σύστημα της Κοινότητας στα αντίστοιχα κράτη μέλη. |

7. Το σχέδιο ενδέχεται να εξυπηρετεί την ανάληψη έγκαιρης δράσης και θα περιλαμβάνει πληροφορίες σχετικά με τον τρόπο με τον οποίο η έγκαιρη δράση λαμβάνεται δεόντως υπόψη. Ενδέχεται να χρησιμοποιηθούν από τα κράτη μέλη δείκτες συγκριτικής αξιολόγησης των επιδόσεων που θα διαμορφωθούν βάσει των εγγράφων αναφοράς σχετικά με τις βέλτιστες διαθέσιμες τεχνολογίες. Κατά τη σύνταξη των αντιστοίχων εθνικών σχεδίων κατανομής είναι δυνατόν να ενσωματωθεί στους εν λόγω δείκτες συγκριτικής αξιολόγησης των επιδόσεων στοιχείο συνυπολογισμού της έγκαιρης ανάληψης δράσης. |

8. Το σχέδιο θα περιλαμβάνει πληροφορίες σχετικά με τον τρόπο με τον οποίο θα λαμβάνεται υπόψη η καθαρή τεχνολογία, συμπεριλαμβανόμενων των τεχνολογιών αποτελεσματικής αξιοποίησης της ενέργειας. |

9. Το σχέδιο θα περιλαμβάνει διατάξεις σχετικά με την έκφραση σχολίων εκ μέρους του κοινού και πληροφορίες όσον αφορά τις ρυθμίσεις μέσω των οποίων θα λαμβάνονται δεόντως υπόψη τα εν λόγω σχόλια πριν την τελική απόφαση για την κατανομή των δικαιωμάτων εκπομπής. |

10. Το σχέδιο θα περιλαμβάνει κατάλογο των εγκαταστάσεων που καλύπτει η παρούσα οδηγία καθώς και των ποσοτήτων των δικαιωμάτων εκπομπής που υπάρχει πρόθεση να εκχωρηθούν σε έκαστη εξ αυτών. |

11. Το σχέδιο μπορεί να περιλαμβάνει πληροφορίες σχετικά με τον τρόπο με τον οποίο θα λαμβάνεται υπόψη ο υφιστάμενος ανταγωνισμός από χώρες ή οντότητες εκτός Κοινότητας. |

12. Στο σχέδιο πρέπει να διευκρινίζεται η μέγιστη ποσότητα CER (πιστοποιημένων μειώσεων των εκπομπών) και ERU (μονάδων μείωσης των εκπομπών) που μπορεί να χρησιμοποιηθούν από τους φορείς εκμετάλλευσης στο κοινοτικό σύστημα ως ποσοστό των εκχωρούμενων δικαιωμάτων εκπομπής σε κάθε εγκατάσταση. Το ποσοστό αυτό πρέπει να είναι σύμφωνο με τις υποχρεώσεις του κράτους μέλους περί συμπληρωματικότητας βάσει του Πρωτοκόλλου του Κυότο και με τις αποφάσεις που έχουν εγκριθεί βάσει της UNFCCC (Σύμβαση Πλαίσιο των Ηνωμένων για τις Κλιματικές Μεταβολές) ή του Πρωτοκόλλου του Κυότο. |

ΠΑΡΑΡΤΗΜΑ 2 Εξελίξεις στον τομέα των τάσεων της οικονομικής μεγέθυνσης κατά την περίοδο 2005-2010

Κράτος μέλος | Μεγέθυνση από το 2005 έως 2010 |

Γερμανία | 9,6 % |

Ελλάδα | 19,9 % |

Ιρλανδία | 27,2 % |

Λετονία | 50,0 % |

Λιθουανία | 37,4 % |

Λουξεμβούργο | 27,2 % |

Μάλτα | 11,9 % |

Σλοβακική Δημοκρατία | 32,4 % |

Σουηδία | 16,6 % |

Ηνωμένο Βασίλειο | 14,3 % |

Πηγή: ΓΔ TREN «Οι τάσεις στους τομείς της ενέργειας και των μεταφορών έως το 2030 – Ενημέρωση 2005» και ΓΔ ECFIN Οικονομικές προβλέψεις του φθινοπώρου του 2006.

[1] COM(2006) 676 – Η δημιουργία μιας παγκόσμιας αγοράς άνθρακα.

[2] Τα συγκεκριμένα αριθμητικά δεδομένα περιλαμβάνουν τα δικαιώματα εκπομπής που προβλέπονται για τα αποθέματα των νεοεισερχομένων και αναμένεται να ενταχθούν στην αγορά δικαιωμάτων εκπομπής ολόκληρης της Ευρωπαϊκής Ένωσης με πλειστηριασμούς.

[3] Τάσεις εκπομπών αερίων θερμοκηπίου και προβολές στην Ευρώπη το 2006, ΕΟΠ Έκθεση αριθ. 9/2006. Βλέπε http://reports.eea.europa.eu/eea_report_2006_9/en/eea_report_9_2006.pdf

[4] Βλ. παράρτημα 1.

[5] Όπου είναι απαραίτητο, η Επιτροπή ζητεί περαιτέρω πληροφορίες από το κράτος μέλος πριν να ολοκληρώσει την αξιολόγηση.

[6] Η συνολική ποσότητα των δικαιωμάτων εκπομπής για εκχώρηση δεν επιτρέπεται να υπερβαίνει την αναγκαία για την αυστηρή εφαρμογή των κριτηρίων του παρόντος παραρτήματος (βλ. δεύτερη πρόταση στο κριτήριο 1).

[7] Στατιστικά θέματα της ενεργειακής οικονομίας της ΕΕ το 2005, Eurostat, Περιβάλλον και ενέργεια, 13/2006.

[8] Το 2010 θεωρείται ως το ενδιάμεσο έτος της περιόδου 2008-2012.

[9] http://ec.europa.eu/dgs/energy_transport/figures/trends_2030_update_2005/energy_transport_trends_2030_update_2005_en.pdf

[10] Οι εξελίξεις όσον αφορά τις τάσεις στον τομέα της οικονομικής μεγέθυνσης για την πρώτη δέσμη των ήδη αξιολογηθέντων σχεδίων αναφέρονται στο παράρτημα 2. Τα δεδομένα σχετικά με την οικονομική μεγέθυνση αντανακλούν τις πλέον πρόσφατες προβλέψεις της Επιτροπής για τα έτη 2006-2007 και 2008. Βλ. http://ec.europa.eu/economy_finance/publications/european_economy/2006/ee506en.pdf

[11] Το συγκεκριμένο σενάριο συντάχθηκε ως εισήγηση για την επανεξέταση της οδηγίας 2001/81/ΕΚ (οδηγία για τα εθνικά ανώτατα όρια εκπομπών). Χρησιμοποιεί πανομοιότυπη μεθοδολογία και βασίζεται στην ίδια σειρά υποθέσεων όπως και το έγγραφο «Οι τάσεις στους τομείς της ενέργειας και των μεταφορών στην Ευρώπη έως το 2030 - ενημέρωση 2005» αλλά περιλαμβάνει και τις αναμενόμενες βελτιώσεις της έντασης του άνθρακα με βάση την τιμή των 12 ευρώ ανά δικαίωμα εκπομπής το 2010 και αύξηση της τιμής αυτής έως τα 20 ευρώ το 2020. Βλέπε http://ec.europa.eu/environment/air/baseline.htm.

[12] Σχέδιο δράσης για την ενεργειακή απόδοση: Η αξιοποίηση των δυνατοτήτων - COM(2006) 545.

[13] Βλ. παράγραφο 36 του COM(2005) 703.

[14] Εφόσον δεν διατίθενται επαρκούς ποιότητας αριθμητικά δεδομένα για τις εκπομπές, η αξιολόγηση βασίζεται στις μέσες ετήσιες κατανομές δικαιωμάτων εκπομπής που θα είχαν προβλεφθεί για τις εγκαταστάσεις που τελικά επέλεξαν να μην συμμετάσχουν στο σύστημα.

[15] Οι εκπομπές διοξειδίου του άνθρακα στον τομέα των μεταφορών της Ευρωπαϊκής Ένωσης έχουν αυξηθεί ουσιαστικά κατά την τελευταία δεκαετία ενώ παράλληλα απαιτείται μεγάλο χρονικό διάστημα για να αποδώσουν τα αναμενόμενα αποτελέσματα τα μέτρα που έχουν ληφθεί για τη μείωση τους.

[16] Για το δεύτερο έγγραφο χάραξης κατευθύνσεων, βλέπε ανακοίνωση της Επιτροπής σχετικά με τις περαιτέρω κατευθύνσεις για τα σχέδια κατανομής την περίοδο 2008-2012 του συστήματος εμπορίας δικαιωμάτων εκπομπής εντός της Κοινότητας - COM(2005) 703.

[17] Για το πρώτο έγγραφο χάραξης κατευθύνσεων, βλέπε ανακοίνωση της Επιτροπής για τη χάραξη κατευθύνσεων με στόχο να διευκολυνθούν τα κράτη μέλη κατά την εφαρμογή των κριτηρίων που αναφέρονται στο παράρτημα ΙΙΙ της οδηγίας 2003/87/ΕΚ - COM(2003) 830.

[18] Όπως αναφέρθηκε στην έκθεση προόδου COM(2006) 658 της 27.10.2006, πίνακας 1 του παραρτήματος, SEC(2006) 1412 της 27.10.2006.

[19] Απόφαση 2/CMP.1 της Διάσκεψης των Μερών συνερχομένης ως συνέλευσης των συμβαλλομένων μερών στο Πρωτόκολλο του Κυότο με τίτλο «Αρχές, χαρακτήρας και πεδίο εφαρμογής των μηχανισμών που προβλέπονται στα άρθρα 6, 12 και 17 του Πρωτοκόλλου του Κυότο», του Δεκεμβρίου του 2005, FCCC/KP/CMP/2005/8/Add. 1, σ. 4.

[20] Όλα τα αριθμητικά δεδομένα βασίζονται στην έκθεση προόδου που υπέβαλε η Επιτροπή για το 2006, πίνακες 1 και 2 στο παράρτημα SEC(2006) 1412, 27.10.2006.

[21] Χαρακτηριστικό παράδειγμα εγγύησης κατανομής αποτελεί κάθε διάταξη που προβλέπει ότι σε κάθε νεοεισερχόμενο που αρχίζει τις επιχειρησιακές του δραστηριότητες το 2006 το κράτος μέλος εγγυάται πλήρη και δωρεάν κατανομή δικαιωμάτων εκπομπής για 14 χρόνια, ήτοι μέχρι το 2020, δηλαδή για χρονικό διάστημα το οποίο καλύπτει μέχρι και μέρος της τέταρτης περιόδου εμπορίας στο πλαίσιο του EU ETS.

[22] Ως αποταμίευση πρέπει να νοείται η δυνατότητα μεταφοράς μη χρησιμοποιημένων δικαιωμάτων εκπομπής στην επόμενη περίοδο εμπορίας, σε περίπτωση που ο φορέας εκμετάλλευσης δεν χρειάζεται τα συγκεκριμένα δικαιώματα εκπομπής για την κάλυψη των εκπομπών του ή τα έχει πωλήσει στην αγορά. Βλέπε άρθρο 13 παράγραφοι 2 και 3 της οδηγίας 2003/87/ΕΚ.

[23] Βλέπε κριτήριο 3 του παραρτήματος III της οδηγίας.

[24] Βλέπε http://ec.europa.eu/enterprise/environment/hlg/doc_06/first_report_02_06_06.pdf

[25] Σύμφωνα με την αρχή που ορίζεται στην δεύτερη πρόταση του κριτηρίου (1), τα σχέδια της Λετονίας, Λιθουανίας, Λουξεμβούργου, Μάλτας, Σλοβακικής Δημοκρατίας και της Σουηδίας παραβαίνουν επίσης το κριτήριο (1) του παραρτήματος ΙΙΙ, επειδή δεν εξασφαλίζεται η αυστηρή εφαρμογή όλων των κριτηρίων.